**Colind prin trupul tău, iubito**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- E lună plină-n iarna asta blândă,

Iar nopțile sunt lungi, mereu fierbinți,

Dorințele scadente-mi cer dobândă

Și nu-s puține, nici nu sunt cuminți

Visez la pielea ta catifelată

Ce ierni de-a rândul lângă șemineu,

O consumam fierbinte,-n ciocolată

Se transforma curgând pe pieptul meu.

Azi când privesc pe geam în depărtare

Se-aude pulsul cailor gonind

Și mă gândesc ce dulce sărbătoare

Când trupul tău, iubito, îl colind.

- Se-apropie solstiţiul şi zăpada

Întârzie să cadă pe pământ,

Îmi cenzurez iubirea, am dovada

Că nu există-n lume vreun cuvânt

Să-ţi spună că prin trupul meu aleargă

Sălbatici inorogi mânaţi de dor,

Nu pot să-i ţin în frâu, prin stepa largă

A inimii străbat tulburător

Acele ierni când blănurile albe

Ne-adăposteau, în trupul meu sfinţind

Venirea ta, azi florile sunt dalbe

Şi-n amintiri răsună un colind.

Ioan Grigoraș Liliana Trif